“ศบค.” แถลงพบผู้ติดเชื้อ “โควิด-19” เพิ่ม 1 ราย ไร้เสียชีวิต ดันป่วยสะสมแตะ 3,077 ราย
“ศบค.” แถลงพบผู้ติดเชื้อ “โควิด-19” เพิ่ม 1 ราย ไร้เสียชีวิต ดันป่วยสะสมแตะ 3,077 ราย
30 พ.ค. 2563

พญ.พรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (ศบค.) แถลงข่าวสถานการณ์แพร่ระบาดไวรัสโควิด-19 ประจำวันที่ 30 พฤษภาคม 2563 รายงานยอดผู้ติดเชื้อโควิดวันนี้ 1 ราย ที่กักกัน หรือ State Quarantine ป่วยรวมสะสม 3,077 ราย รักษาหายเพิ่มวันนี้ 16 ราย รวม 2,961 ราย
ขณะที่ไม่พบรายงานผู้เสียชีวิตเพิ่ม ทั้งนี้ ยอดผู้เสียชีวิตรวม 57 ราย และเหลือรักษาตัวอยู่ที่โรงพยาบาล 59 ราย
สำหรับผู้ป่วยติดเชื้อโควิด-19 รายใหม่วันนี้ เป็นชายไทยอายุ 26 ปี เป็นนักศึกษามหาวิทยาลัยอัล-ญูฟ เดินทางกลับจากกรุงริยาด – กัาลาลัมเปอร์ แล้วเดินทางเข้าประเทศไทยทางด่านปาดังเบซาร์ โดยรถบัส เมื่อวันที่ 25 พ.ค.2563 เวลา 8.00 น.
โดยเข้า State Quarantine จ.นราธิวาส ตรวจครั้งที่ 1 เมื่อ 25 พ.ค.2563 ไม่พบเชื้อ
ขณะที่ 28 พ.ค.2563 มีอาการไข้ ไอ เจ็บคอ หายใจลำบาก
อย่างไรก็ดี ตรวจครั้งที่ 2 เมื่อ 28 พ.ค.2563 ผลพบเชื้อโควิด-19 เข้ารับการรักษาที่ รพ.นราธิวาส
ขณะที่สถานการณ์ทั่วโลกอินเดียขยับขึ้นมาติดอยู่ใน 10 อันดับแรกของผู้ติดเชื้อโควิด-19 มากที่สุด , บราซิลเพิ่มขึ้นมากที่สุดในวันนี้กว่า 2 หมื่นรายด้วยกัน